mteb/MultiEupSlovakGenderClassification huggingface dataset:
Vážená pani predsedajúca, áno, toto je veľmi závažná téma. Ide naozaj o ohrozovanie a pretrvávajúce ohrozovanie práv stoviek miliónov ľudí na tejto planéte. Ľudí, domorodcov, ktorí vlastne vlastnia vlastnú pôdu, majú vlastnú zem a často sú oklamávaní rôznymi veľkými firmami, ktoré sa snažia profitovať na ich pôde, ťažiť rôzne nerastné suroviny, a tým pádom aj toxikovať túto pôdu. Čiže tu, naozaj, nielen klimatické zmeny a nielen chudoba, ale aj takéto závažné veci ako ohrozovanie ich zdravia cez toxikáciu pôdy. Ale aj samozrejme ohrozovanie práv žien. Ale aj prenasledovanie samotné a zabíjanie aktivistov, ktorí bojujú za ich práva. Preto my ako Európska únia sa musíme postaviť a urobiť všetko preto, aby sme práva týchto domorodých obyvateľstiev na celom svete zaradili aj do našich zmlúv o medzinárodnej spolupráci s ďalšími tretími krajinami. Musíme sa snažiť, aby to bol štandard. Veď nám ide o zákon práva, o vládu práva, o ľudské práva. Tak to musíme preukázať aj v tejto oblasti.
Ďalším bodom programu je rozprava o týchto bodoch: – otázka na ústne zodpovedanie pre Radu o súčasnom stave modernizácie Zmluvy o energetickej Charte [ – otázka na ústne zodpovedanie pre Komisiu o súčasnom stave modernizácie Zmluvy o energetickej Charte [
Vážená pani predsedajúca, stratégia pre rodovú rovnosť musí byť niečo, čo sa aj do budúcnosti stane veľkou inšpiráciou pre všetky členské štáty, a mal by to byť minimálne politický záväzok pre ne a aspoň v niektorých oblastiach by to malo byť aj právne záväzné. Ja sa pozastavím minimálne na tom, že je nepredstaviteľné a veľmi nespravodlivé, aby ženy mali stále nižšie platy a nižšie dôchodky, ako majú muži, a dokonca aj vo verejnom sektore v rámci štátov Európskej únie. Na tomto musíme naozaj popracovať. Ďalej ja sa zastavujem aj na tom, že zosúladenie rodinného a pracovného života pre ženy, to je veľmi dôležité, aby mali ženy väčší a ľahší prístup pre svoje deti do materských škôl, aby tieto materské školy boli nielen finančne dostupné, ale aby ich bolo aj dostatok kapacitne. No a potom samozrejme ide aj prístup k zdraviu. Boli spomínané aj diskriminácie rómskych žien. S týmto musíme naozaj skoncovať čím skôr. No a samozrejme treba bojovať proti všetkým formám násilia, domáceho násilia, sexuálneho harasmentu na pracovisku a podobných nepríjemných sexuálnych narážok, s ktorými sa stretávajú ženy často ešte aj teraz.
Vážená pani predsedajúca. Od pandémie Kovidu-19 začali výrazným spôsobom bludy, dezinformácie a klamstvá ovplyvňovať naše životy. Neskôr na to mnohí doplatili zdravím a niektorí už, žiaľ, nie sú medzi nami. Aj v mojej krajine boli schopní uveriť mnohí, že vo fľaštičke s čírou tekutinou s vakcínou podávajú lekári mikročip. Netreba z toho však viniť len samotných ľudí, ktorí týmto bludom uverili. Značný podiel viny majú na tom inštitúcie, ktoré neodpovedali na podnety a otázky. Keď ľudia nepoznajú fakty, sú nútení veriť tomu, čo nájdu na internete, prípadne tomu, čo počujú od známych. Čím menej informácií občanom poskytujeme, tým je väčšia príležitosť pre raketové šírenie konšpirácií a bludov. Dôsledky pretrvávajú, žiaľ, dodnes. Mnohí občania veria hoaxom v súvislosti s vojnou na Ukrajine.  Vážení priatelia, som rád, že ombudsmanka upozorňuje na pochybenia, kvôli ktorým ľudia strácajú vieru v európske inštitúcie. Dovoľte mi uviesť niektoré, ktorým sa vo svojej správe venuje. Bolo naozaj chybou, že Európska agentúra pre lieky nechcela poskytnúť ľuďom informácie o zložení vakcín. Rovnako vidím aj pochybenie v nedostatočnom informovaní či vybavovaní sťažností, pohraničnej agentúry a pohraničnej stráže agentúry Frontex. Aj tieto neposkytnuté informácie dali výrazným spôsobom priestor konšpirátorom v šírení bludov problematiky migrácie. Aktuálna vojna je plná konšpirácií, klamstiev, ktoré rozdeľujú spoločnosť a zvyšujú napätie medzi ľuďmi. Jediné, čo nás môže zachrániť, je komunikácia, poskytovanie informácií a šírenie pravdy. Verím, že táto správa prispeje k lepšej práci a k transparentnosti všetkých európskych inštitúcií.
Spomeniem prípady, ktorým som sa v poslednej dobe venoval. Kauza týraných chlapcov z policajnej stanice v Košiciach, zo Slovenska, kde policajti nútili rómskych chlapcov vyzliecť sa a následne vzájomne sa fackovať. Policajtov v tejto kauze slovenské súdy oslobodili a očistili. Ďalšia kauza policajnej razie, taktiež zo Slovenska, z Moldavy nad Bodvou. Aj táto kauza bola na Slovensku zamietnutá pod koberec. Spravodlivosti sa dotknutí občania dočkali až na európskom súde. Spomeniem aj nedávny prípad z belgickej letiskovej policajnej stanice voči Jánovi Chovancovi zo Slovenska, ktorý po zásahu za prítomnosti hajlujúcej policajtky zomrel. Koľko času sme, vážení kolegovia, venovali Američanovi Georgeovi Floydovi a koľko času sme venovali týmto kauzám. Priatelia, počuli ste o prípade mladého Róma Stanislava Tomáša z Českých Teplíc? Aj on podobne ako George Floyd zomiera po tom, ako mu policajti kľačali na krku. Tak ako je to zvykom, aj v tomto prípade kontrolné orgány zlyhali, respektíve nezačali preverovať sporný zásah polície. Všetky európske prípady, ktoré som tu spomenul, sú známe len vďaka náhodne vyhotovením videám. Ak by tieto videa neboli, tak dnes by sme o týchto prípadoch ani nehovorili. Nezlyhávajú len kontrolné orgány, nezlyhávajú len čierne ovce v policajných zboroch, ale zlyháva aj monitoring zásahov policajtov, ktorých nemáme pod kontrolou. Každý európsky policajt musí byť vybavený kamerou tak, aby aj jeho zásah bol kedykoľvek možno vyhodnotený.
Vážený pán predsedajúci, ak by sme čelili situácii spred polroka, keď Komisia navrhla rozšíriť taxonómiu aj o plyn a jadro, námietku voči tomuto kroku by som podporil. Nové cenové a bezpečnostné výzvy v oblasti energetiky v dôsledku vojny na Ukrajine nás ale nútia pozrieť sa na celú vec trochu z iného pohľadu. Nezaradenie jadra a plynu by mohlo oslabiť našu energetickú bezpečnosť, vytvoriť tlak na ďalšie zvyšovanie cien a prehĺbiť chudobu. Mne je jasné, že nejde o zelené zdroje energie, ale v prechodnom období ich potrebujeme. Navyše, ak ideme nahrádzať ruský plyn, potrebujeme aj investície do infraštruktúry schopné prepraviť LNG od ďalekých terminálov aj do strednej Európy. Pokiaľ ide o jadro, zoberme si Nemecko, ktoré sa jadrovej energie nedávno vzdalo a teraz sa musí vracať k uhliu, čím asi znižovanie emisií neurýchli. Neschválenie tejto taxonómie vyšle signál súkromným investorom, že investovať do infraštruktúry súvisiacej s plynom a jadrom sa už neoplatí. Tým sa iba zvýši finančný tlak na také štáty ako Slovensko, ktoré budú o to viac musieť investovať do potrebných technologických zmien z peňazí svojich vlastných daňových poplatníkov.  In conclusion, I will summarise by saying that we have two choices. One is ideologically pure and the other is a compromise, but a rational and pragmatic one. I don’t think that the second approach in any way reduces our decarbonisation targets.
Pán predsedajúci, v boji s korupciou mám ako starý sudca skutočne dlhoročné skúsenosti. Veľmi sa mi páči slogan pani Jourovej. Korupcia je ako rakovina. Ak ju necháme rásť, zadusí nás, zadusí našu demokraciu, naše inštitúcie. Korupcia tu existuje tisíc rokov, odkedy sa človek stal Homo sapiens. Korupcia sa rovná krádeži. My sme sa snažili krádežiam zabrániť tým, že sme ukladali rôzne tresty. Stáročia sme utínali ruky, vešali za hák, topili, lámali v kolese a kradlo sa stále. Čiže cesta trestaním asi k tomu nevedie. Prevencia je nutná. A tá nutná prevencia je predovšetkým v oblasti, kde sa tá korupcia najviac vyskytuje. Nie je predsa možné, aby napríklad na Slovensku hlavný štátny radca mal príjem 1 000 eur ako úradník a rozhodoval o niekoľko miliónových zákazkách alebo verejných obstarávaniach. Nie je predsa možné, aby úradníci verejnej správy a štátnej správy mali taký minimálny príjem a rozhodovali o veciach miliónových, aby to nebolo pokušenie na akúsi korupciu. A tu je cesta do tejto prevencie. Je tu aj ďalších množstvo vecí, o ktorých by som vedel rozprávať aj šesť hodín, ale za minútu sa to nedá.
Vážený pán predsedajúci, okolo Matićovej správy je, žiaľ, veľa emócií a dezinformácií. Pozorne som si prečítal štyri desiatky strán správy, ktorá sa venuje sexuálnym a reprodukčným právam. Nie s každou vetou súhlasím, ale tak je to v prípade mnohých politických správ, o ktorých tu hlasujeme. Nezdá sa mi preto fér vyberať si zo správy jednotlivé slová a posúvať verejne ich význam mimo kontext celého text. Hoaxy a strašenie europarlamentom totiž nahrávajú najviac tým, ktorí chcú európsky projekt ničiť. Držme sa faktov. Matićova správa neporušuje subsidiaritu. Ide o nelegislatívnu správu, ktorá štátom nemôže nič prikázať. Vysiela však dôležitý politický signál, že ženské práva sú ľudské práva a dôstojnosť každého z nás si zaslúži úctu a ochranu. Rešpektujem, že niektorí z nás majú na otázky v správe iný názor ako ja. Dôstojnosť žien pri zdravotníckych úkonoch, vzdelávanie o vážnych otázkach nášho života či dôstojné podmienky pre zdravý život dievčat a žien však považujem za niečo, čo pre mňa nie je predmetom diskusie. Je to totiž samozrejmé. Moje hlasovanie bude preto reflektovať, že chcem, aby sme vyslali odkaz, že ženy si zaslúžia plnohodnotnú úctu a plnohodnotné príležitosti, nielen vo vybrané slávnostné dni, ale počas celého života.
Vážený pán predsedajúci, vážení kolegovia, chcete energeticky oživiť Európu? Ja vám poviem, čo treba spraviť. V prvom rade treba zrušiť tie kontraproduktívne energetické protiruské sankcie. Je mi jedno, koľkým miliardárom zhabete jachty. Je mi jedno, koľkým politikom zakážete vstupy, ale predstava, že ožobračovaním miliónov európskych rodín a likvidovaním európskeho priemyslu trestáte Putina, je s prepáčením zvrátená. Druhá vec, čo treba spraviť, je zracionalizovať tie nezmyselné európske zelené plány. Veď sa len nad tým zamyslite. Na jednej strane požadujete, aby sa produkcia elektrickej energie znížila, lebo ropa je zlá, plyn je zlý, jadrové elektrárne sú zlé, tepelné elektrárne sú zlé. Na druhej strane požadujete, aby sa spotreba elektrickej energie zvýšila a aby sa od roku 2030 predávali ľuďom len elektromobily. To sú dva logicky totálne protichodné koncepty, ktorých výsledkom musí byť kolaps. Viete, táto energetická kríza nie je dôsledkom toho, že by sa vo svete minula energia. Je to dôsledok hlúpych rozhodnutí hlúpych politikov.
Vážený pán predsedajúci, ako prezident SME Europe, organizácie pre podporu malých a stredných podnikov, veľmi pozorne sledujem vývoj situácie ohľadom nového Európskeho inovačného programu. Najmä ma zaujíma, ako sa využije balík desiatich miliárd eur z programu Horizon Europe na stimuláciu inovačného potenciálu európskych malých podnikov. Inovácie sú nevyhnutným predpokladom k udržaniu globálnej konkurencieschopnosti a zamestnanosti na trhu Európskej únie. Vítam informáciu, že už 20 krajín sa zapojilo do tohto projektu s viac ako 169 úspešnými projektmi. Verím, že čoskoro medzi nimi uvidím aj slovenského uchádzača. Rád by som sa pri tejto príležitosti opýtal pani komisárky, ako je pri posudzovaní žiadostí o financovanie projektov zohľadňované regionálne hľadisko žiadateľov, keďže vieme, že niekedy majú investori problém práve s tým, že sa nachádzajú v regiónoch, kde potrebujú vyššiu podporu z dôvodov menej rozvinutej infraštruktúry, čo sťažuje prístup ku kapitálu.
Vážený pán predsedajúci, zodpovednosť za ruskú vojenskú inváziu na Ukrajinu mnohí pripisujú len Putinovi a Kremľu. Zabúdame však na to, že táto zvrátená ideologická mašinéria si udržuje svoje postavenie najmä vďaka podpore miliónov Rusov a mnoho Rusov dokonca podporuje zločineckú inváziu ďalej na západ. Vzoprieť sa represiám, zastrašovaniu či dokázať rozlišovať medzi falošnými správami, to si vyžaduje aj odvahu a obetu.  Rusko svoju vojnu začalo už pred zločineckou inváziou na Ukrajinu. Mnoho rokov predtým chrlilo dezinformácie a dlho sme to podceňovali. Aj dnes prebieha okrem tej skutočnej aj informačná vojna. Aj tú musíme vyhrať, a preto je dôležité poskytovať reálne a pravdivé informácie aj Rusom.  Vítam preto túto rezolúciu, ktorej cieľom je okrem iného pomôcť ruskej opozícii, inteligencii a akademikom, ich práci a podpore zmeny režimu na demokratický. Rusko môže byť naším partnerom len vtedy, ak sa zmení v skutočne slobodnú krajinu, ktorá bude rešpektovať elementárne princípy demokracie a slobody, tú náboženskú nevynímajúc.
Vážený pán predsedajúci, pri riešení dnešnej energetickej a inflačnej krízy by nemalo byť tabu ani šetrenie v rozpočte Únie. Ani občan v ťažkých časoch nemôže riešiť svoje problémy bez šetrenia vo svojom rozpočte. Preto by sme časť zdrojov potrebných na zvládnutie krízy mali prioritne presúvať z neefektívnych fondov tam, kde cielene pomôžeme zraniteľným. Priestor na efektívnejšie využitie verejných prostriedkov máme. Na neefektívnosť vo viacerých fondoch Európsky dvor audítorov dlhodobo upozorňuje. Aj občan v ťažkých časoch hľadá možnosti na zvýšenie príjmov. Aj my by sme sa mali znova viac zamerať na skutočné zdroje hospodárskeho rastu. Akoby sme na ne rezignovali počas rokov spoliehania sa na lacné peniaze emisnej banky a na verejné dlhy.
Vážený pán predsedajúci, podobne ako moji predrečníci, aj tí, ktorí budú hovoriť po mne, aj ja by som chcela vyjadriť hlbokú spoluúčasť za to, čo sa stalo v Bratislave. A musím povedať, že pre mňa bolo také príjemné prekvapenie, že všetky relevantné politické strany a hnutia na Slovensku tento hanebný čin odsúdili. Bolo to veľmi dôležité posolstvo pre verejnosť, že aj politické strany a hnutia, ktoré sa hlásia ku konzervatívnejšej politike alebo ku konzervativizmu, povedali, že nie, toto nie je cesta. Stojí teraz pred nami otázka, že ako naložiť s tým, čo sa stalo. Nemôžeme povedať, že slovenská spoločnosť by bola iná ako ostatné európske spoločnosti. My nie sme viac homofóbnejší alebo viac rasistickejší, alebo čokoľvek viac oproti iným európskym národom. Sme úplne rovnakí. Ja som chodila podporovať dúhové
Problémom nie je len plastový odpad. Do plastov stále dávame toxické chemikálie, ktoré poškodzujú naše zdravie. Vyrábame ich stále viac, a vyrábame ich z fosílnych palív, ropy a plynu. Zhoršujeme tak klimatickú krízu namiesto toho, aby sme pomáhali jej riešeniu. Preto potrebujeme nielen akčné plány, ale vyzývam Komisiu ku konkrétnym návrhom zákonov, ktoré zabezpečia, že budeme používať menej plastov, budeme ich skutočne recyklovať, budú z obnoviteľných materiálov a bez toxických látok. Alebo inak povedané, prejdeme na cirkulárnu ekonomiku, pretože inak nebudú slúžiť plasty nám, ale my plastom.
Vážený pán predsedajúci, chcela by som upozorniť, že náš prístup k tejto správe, žiaľ, opomína niektoré dôležité aspekty, ktorými sa na pôde Európskeho parlamentu musíme urgentne zaoberať. Dohoda z minulotýždňovej Rady nie je odpoveďou pre mnohé krajiny a medzi najviac postihnuté patrí aj Slovensko. Považujem za nevyhnutné hľadať nové riešenia a to také, ktoré budú založené na solidarite. Práve naša dnešná solidarita a jednota sú totiž rozhodujúce pre budúcnosť celej Európskej únie. Ďalej dnes apelujem na ústretovosť a zrýchlený proces schvaľovania žiadosti Slovenska, aby sa na boj proti drahým energiám mohli využiť aj nevyčerpané eurofondy. Nech je pre nás súčasná energetická kríza lekciou, aby sme viac neustupovali od našich hodnôt a princípov a už nikdy nepripustili takúto závislosť od nedemokratických a totalitných režimov, ktorá je vždy ohrozením.
Pred nedávnymi parlamentnými voľbami na Slovensku prišlo k jednému veľmi zaujímavému diskrétnemu stretnutiu. Predstavitelia Európskej komisie a úradníckej slovenskej vlády sa v Bratislave stretli tajne s predstaviteľmi Facebooku, Googlu a TikToku, pričom ich nútili pod hrozbou miliardových pokút, ktoré im umožňuje tento akt o digitálnych službách, obmedziť dosah opozičných príspevkov, pretože opozícia podľa nich šíri dezinformácie, propagandu a celkovo predstavuje hybridnú hrozbu pre demokraciu. Tento akt je v platnosti len niekoľko mesiacov a už bol zneužitý na politické ciele, na politický boj. Čiže, prosím vás, netvárte sa tu, že cieľom tohto aktu je bojovať proti nejakým dezinformáciám. Európska komisia jednoducho chce zavádzať cenzúru a umlčiavať opozičné názory, ktoré sa jej nepáčia, a proti tomu sa vždy budeme stavať.
Vážená pani predsedajúca, koľko ľudských životov ešte bude musieť byť stratených? Aké veľké hospodárske škody budú musieť ešte nastať nato, aby sme konečne začali počúvať varovanie vedcov? Pritom adaptácia na naozaj prebiehajúcu klimatickú krízu je niečo, čo je na prospech nás všetkých. Ale uvedomme si, že to musí byť adaptácia, ktorá je blízka prírode. Príroda je súčasťou riešenia. Nie betón.  Tak ako na Slovensku vidíme, že súčasné vedenie ministerstva životného prostredia chce rušiť prírode blízke riešenia a chystá sa stavať nové, úplne zbytočné betónové priehrady na riekach. To horúčavám nezabráni, dokonca ani záplavám. Potrebujeme využiť adaptáciu na to, aby naše mestá boli lepšie pre ľudí, aby naša krajina nám stále dávala úrodu a aby sme klimatickú krízu dokázali ustáť.
Vážený pán predsedajúci. Zajtra spoločne hlasujeme o akte o digitálnych službách. Ak mám vyhodnotiť, čo toto hlasovanie znamená, hovorím, že ide o prvý úspešný krok.  Som si plne vedomý toho, aké obrovské možnosti nám online platformy do našich životov priniesli. Obohacujú a zjednodušujú život. Áno, dnes bežne komunikujeme, nakupujeme, rozhodujeme, zabávame sa či kultúrne žijeme online. Ale dámy a páni, online platformy nám slúžia, ale nesmú nám prerásť cez hlavu a stať sa našimi pánmi.  Tieto súvislosti vnímam zvlášť citlivo ako občan menšej členskej krajiny. Malé štáty sú samé osebe pre veľké platformy menej zaujímavým trhom. Táto poznámka však patrí v prvom rade vám, vážené platformy. Toto je európsky priestor. Tu musia platiť rovnaké pravidlá pre všetkých. A každý užívateľ, bez ohľadu na členský štát, musí mať rovnaké podmienky.  Oceňujem preto právnu úpravu, ktorá pozornosť upriamuje na tých, na ktorých nám záleží najviac. Na užívateľov, občanov, bežných ľudí. Oni si zaslúžia mať online priestor podobný offline priestoru. Bezpečný, kde platia jasné pravidlá aj zodpovednosť. Veľkým internetovým platformám odovzdávajú naši občania množstvo informácií o sebe na to, aby sme my žiadali omnoho väčšiu transparentnosť platforiem voči obsahu, ktorý šíria. Reklama online musí byť jednoznačná, jasne označená vrátane toho, kto ju financuje.  Dámy a páni, sám by som si želal omnoho viac záväzkov v tejto legislatíve. Niektoré online platformy totiž povýšili svoj zisk nad hodnoty, vďaka ktorým naša spoločnosť funguje. Extrémne názory často dominujú diskusiám, emócie prevažujú nad bezpečnosťou užívateľov. Desí ma nezáujem platforiem poskytovať rovnaké služby tým, ktorí ich nevyužívajú v angličtine.  Tento týždeň, dámy a páni, však verím, že urobíme prvý a úspešný krok k tomu, aby bol náš online priestor o trochu lepším miestom.
Pán predsedajúci, úspech zajtrajšej Európy závisí od úspechu dnešnej mládeže. Každý mladý človek v Európe musí mať šancu, aby sa plnili jeho sny. Každý mladý človek v Európe musí mať šancu aby formoval svoje okolie a či Európu samotnú. Budúcnosť Európy nemôžeme nastavovať bez tých, ktorí na jej čele budú o pár rokov. Musíme sa poučiť z minulosti a nevnímať mládež tak, ako tomu bolo doteraz, len ako účastníkov nejakej aktivity ale ako kľúč k prosperite k budúcnosti. Mladí ľudia chcú byť súčasťou procesu nastavenia budúcnosti. Chcú niekam patriť, chcú viac angažovať sa, chcú,  aby sa niekto zaujímal o ich názor či riešenia. Našou úlohou je počúvať a brať do úvahy názor tých, ktorí sa formovania budúcnosti Európy chcú zúčastniť. Rovnako však musíme počúvať a napĺňať potreby tých, ktorých hlas nie je počuť, a to najmä z dôvodu nedostatočného prístupu ku kvalitnému vzdelávaniu či moderným technológiám či jednoducho kvôli chudobe. Je dôležité, aby sme využili konferenciu o budúcnosti Európy na to, aby sme prostredníctvom zapojenia sa mladých Európanov urobili Európu silnejšiu a modernejšiu. Európu, kde každé dieťa či mladý človek dostane šancu rozvíjať nielen seba, ale aj svoje okolie. Neistota a strach, to je to, čo mladých ľudí dnes ubíja. Odstrániť ich neistotu a strach však môžeme len vtedy, ak sa naozaj budeme držať hesla dnešnej diskusie „jedna mládež, jedna Európa“.
Pán predsedajúci, ako tieňová spravodajkyňa stanoviska výboru EMPL chcem oceniť, že moje návrhy týkajúce sa etickej umelej inteligencie, ochrany ľudskej dôstojnosti a práv, ale aj celkového zamerania umelej inteligencie na službu človeku a jeho dobru získali jednoznačnú podporu. Technológiu umelej inteligencie používame čoraz viac pri bežných činnostiach. Tie väčšinou vnímame pozitívne ako náš každodenný pomocník. Sú však aj oblasti, kde sa aj širšie využitie stretáva s počiatočnou nedôverou, ako je to napríklad v prípade využitia jej vplyvu na pracovný trh. Je nesporné, že mnoho pracovných pozícií vplyvom využívania AI zanikne. No tak to bolo pri technologických revolúciách vždy. Našou úlohou je vytvoriť podmienky pre využitie potenciálu AI pre tvorbu nových pracovných miest a zabezpečiť rekvalifikáciu a celoživotné vzdelávanie tak, aby ľudia o prácu neprichádzali. Apelujem preto na jasnú a dostatočnú komunikáciu Komisie a členských štátov voči spoločnosti nielen prostredníctvom formovania verejnej diskusie, ale predovšetkým pomocou efektívnych opatrení v systémoch vzdelávania i pracovného trhu. Len tak totiž môžeme naplno využiť potenciál tejto technológie bez toho, aby voči nej pociťovali občania strach či nedôveru. Mnohých totiž odbremení od pracovných činností, ktoré sú pre človeka nebezpečné alebo namáhavé.
Vážený pán predsedajúci, uplynulo 78 rokov od skončenia druhej svetovej vojny, kedy sme vďaka Európskemu spoločenstvu vybudovali bohatú a hrdú Úniu, vďaka ktorej tu dnes môžeme rozprávať o umelej inteligencii či zelenej transformácii. No na druhej strane stále existujú milióny Európanov, ktorí nemajú prístup k pitnej vode, a to aj napriek existujúcej legislatíve, ktorá vodu definuje ako základné ľudské právo. Bez vody nie je život. Voda je naším bohatstvom. Žiaľ, nie každý je bohatý v Európe. V Rumunsku žije bez vody z vodovodu 21 % obyvateľov. Bez pitnej tečúcej vody žije v Európe aj každý piaty Róm. Milióny chudobných Rómov, dokonca aj rómskych detí, pijú vodu dnes v Európe z potoka.  Vážení kolegovia, som presvedčený, že prístup k vode v prípade Rómov súvisí aj s diskrimináciou. V Európe sú dnes obce a mestá, ktoré namiesto toho, aby investovali eurofondy do budovania vodovodu, radšej do rómskej osady namontujú výdajník vody, takzvaný dispenzer, na čipovú kartu. Nedostatočný prístup k pitnej vode má za následok výskyt vážnych infekčných chorôb, ako aj skorých úmrtí. Klimatické zmeny, vysoké horúčavy a vysychanie prameňov celú situáciu ešte zhoršujú. Európa musí klásť oveľa väčší tlak na členské krajiny, aby vybudovali potrebnú ekologickú udržateľnú infraštruktúru na zásobovanie pitnou vodou, a to v prospech všetkých svojich občanov vrátane chudobných Rómov či ľudí žijúcich v odľahlých chudobných regiónoch Európskej únie.
Vážený pán predsedajúci, závery z Glasgowa nezabili nádej, že naša planéta už nebude otepľovať sa tak rýchlo a intenzívne ako dosiaľ. Európa spôsobuje iba 8 % emisií skleníkových plynov, pokým naši najväčší konkurenti Čína a USA oveľa viac. Nestačí, že oznámia ambiciózne ciele, ale musíme na nich cez klimatickú diplomaciu tlačiť, aby ich premietli aj do praxe. Svet sa v Glasgowe neodhodlal na revolučné kroky, ako sme to nedávno urobili my prijatím zelenej dohody, ktorú sa cez balík  Na druhej strane má Frans Timmermans pravdu, že ak sa dnes neodhodláme na radikálne kroky, potom riskujeme, že neskôr sa už meniť veľa dať nebude. Musíme urobiť všetko preto, aby sme udržali konkurencieschopnosť našej planéty, predišli prehlbovaniu energetickej chudoby a rozdeleniu ľudí na privilegovaných a marginalizovaných. Iba cez sociálnu spravodlivosť získame viac ľudí na stranu ozeleňovania našej ekonomiky, dopravy a bývania. Ľudia od nás čakajú konkrétne sociálne záruky. Môže to byť aj klimatický sociálny fond, ale musí byť ambicióznejší, musíme posilniť jeho financovanie nielen cez emisné povolenky a treba rozšíriť aj rozsah jeho použitia.